b'\n_START_ARTICLE_\nMoskva\n_START_SECTION_\nZgodovina\n_START_PARAGRAPH_\nLeta 1147 se Moskva prvi\xc4\x8d pojavi v zgodovinskih letopisih. Knez Jurij Dolgoruki iz Suzdala je povabil kneza Svjatoslava v mesto Moskva. "Pridi k meni, brat, v Moskvo," naj bi po poro\xc4\x8danju stare Ipatjevske kronike napisal Jurij. Ob bratovem prihodu naj bi Jurij priredil veli\xc4\x8dasten sprejem. _NEWLINE__NEWLINE_Z rastjo njene mo\xc4\x8di se je spreminjal tudi izgled Moskve. Kremeljska trdnjava v osr\xc4\x8dju mesta je bila sprva lesena, nato pa je Dmitrij Donski (vladar med 1359-1389) prezidal njene zidove z apnencem in tako je mesto dobilo svoj vzdevek \xd0\xb1\xd0\xb5\xd0\xbb\xd0\xbe\xd0\xba\xd0\xb0\xd0\xbc\xd0\xb5\xd0\xbd\xd0\xbd\xd0\xb0\xd1\x8f, iz belega kamna. _NEWLINE_Apnenec se je Ivanu III. zdel krhek, zato je v letih 1485-1495 Kremelj ponovno prezidal s pomo\xc4\x8djo italijanskih arhitektov, ki so uporabili rde\xc4\x8do opeko in mu s tem dali dana\xc5\xa1njo podobo.\xc2\xa0 Po desetletjih politi\xc4\x8dnih bojev, vojn in spletk je Moskva postala dominantna politi\xc4\x8dna sila v Rusiji. Ivan Grozni si je leta 1547 nadel nov naziv in se okronal za carja. Moskva je dr\xc5\xbeavi vladala z \xc5\xbeelezno roko in se oklicala za Tretji Rim, zadnje upanje za ortodoksne kristjane. _NEWLINE_V te\xc5\xbekih letih obdobja zmede v zgodnjem 17. stoletju je Moskvo okupirala poljska vojska, ki jo je v Rusijo povabila ena od strani v boju za prestol. Do leta 1612, ko je vojska pod vodstvom Kuzme Minina in Dmitrija Po\xc5\xbearskega osvobodila mesto, so morali Moskov\xc4\x8dani \xc5\xbeiveti pod tujo okupacijo. Kmalu po zmagi se je za\xc4\x8delo novo obdobje: Mihail Romanov je 1613 postal novi car. _NEWLINE__NEWLINE_Moskva je izgubila status prestolnice, ko je leta 1712 car Peter I. med ob\xc4\x8dudovanjem novozgrajenega Sankt Peterburga mesto razglasil za novo glavno mesto. Novi carji pa so bili \xc5\xa1e vedno okronani v Moskvi. _NEWLINE__NEWLINE_Vojska Napoleona Bonaparteja je leta 1812 napadla Rusijo\xc2\xa0 in po mesecih bojev je francoski cesar uspel zajeti Moskvo. Pri tem pa ni \xc5\xa1lo za veli\xc4\x8dastno zmago, saj je bilo mesto popolnoma zapu\xc5\xa1\xc4\x8deno, kmalu po okupaciji pa je pri\xc5\xa1lo do velikega po\xc5\xbeara, ki so ga zanetili kar Moskov\xc4\x8dani sami. Napoleon je moral zapustiti Moskvo, vojska pa se je kmalu za\xc4\x8dela umikati. _NEWLINE__NEWLINE_Leta 1918 so bolj\xc5\xa1eviki Moskvi vrnili status glavnega mesta, tokrat nove socialisti\xc4\x8dne dr\xc5\xbeave. Moskva se je morala spremeniti in bolj\xc5\xa1eviki niso var\xc4\x8devali pri modernizaciji mesta v skladu z novo dr\xc5\xbeavno ideologijo. Veliko cerkva je bilo poru\xc5\xa1enih, novi urbanisti\xc4\x8den na\xc4\x8drt sovjetskih oblasti pa je zahteval tudi uni\xc4\x8denje starodavnih ulic, raz\xc5\xa1iritev glavnih prometnih \xc5\xbeil, vklju\xc4\x8dno z ulicama Tverska in Novi Arbat. Zagnali so nov prometni sistem, v mestu pa so se v 20. in 30. letih pojavili tudi avtobusi, trolejbusi in metro. _NEWLINE_Oktobra leta 1941 so Moskvo dosegli nacisti. Bitka je trajala od oktobra 1941 do januarja 1942 in je prinesla prvi poraz nacistov v Veliki domovinski vojni. Medtem ko so \xc4\x8dete Wehrmachta \xc5\xbee napredovale globoko na sovjetsko ozemlje, so izven Moskve naletele na \xc5\xbeelezen odpor. _NEWLINE_Med praznovanjem oktobrske revolucije leta 1941 je bila nem\xc5\xa1ka vojska le nekaj kilometrov stran, vendar se je parada vseeno odvijala. Vojaki so z Rde\xc4\x8dega trga od\xc5\xa1li naravnost na boji\xc5\xa1\xc4\x8de, kjer so ustavili naciste. _NEWLINE__NEWLINE_Najve\xc4\x8dji \xc5\xa1portni dogodek v moskovski zgodovini, poletne olimpijske igre 1980, so se odvijale v senci mednarodnega geopoliti\xc4\x8dnega trenja. Po sovjetski invaziji na Afganistan leta 1979 je okoli 50 dr\xc5\xbeav bojkotiralo moskovsko olimpijado. _NEWLINE_Kljub temu so bile olimpijske igre uspe\xc5\xa1ne in maskota Mi\xc5\xa1ek je postal ena od najbolj prepoznavnih \xc5\xa1portnih maskot, mnogo ljudi pa je celo jokalo med njegovim poslavljanjem ob zaklju\xc4\x8dku iger. Tudi veliko znanih \xc5\xa1portnih objektov je bilo zgrajenih prav za to prilo\xc5\xbenost. _NEWLINE__NEWLINE_Politi\xc4\x8dni nemiri v 90. letih niso prizanesli Moskvi. Leta 1991 je bilo mesto prizori\xc5\xa1\xc4\x8de dr\xc5\xbeavnega udara\xc2\xa0 proti sovjetskemu voditelju Mihailu Gorba\xc4\x8dovu. Udar je propadel, ko se je vojska pridru\xc5\xbeila protestnikom. Dve leti kasneje, leta 1993, je mesto do\xc5\xbeivelo \xc5\xa1e ve\xc4\x8d nasilja. Konflikt med predsednikom Borisom Jelcinom in parlamentom je vodil v smrtonosne spopade, v katerih je umrlo okoli 120 ljudi.\n_START_SECTION_\nGrb\n_START_PARAGRAPH_\nMoskva je podoben grb uporabljala od za\xc4\x8detka osemnajstega stoletja, grb v tej obliki pa je bil prvotno sprejet 20. decembra 1781. Po oktobrski revoluciji je mesto 23. novembra 1993 znova prevzelo grb. V skladu z zakonom mesta Moskve z dne 11. junija 2003 "Na grbu mesta Moskva" pi\xc5\xa1e: grb mesta je pravokotnik z zaobljenimi spodnjimi vogali, ki na koncu ozna\xc4\x8duje heraldi\xc4\x8dni \xc5\xa1\xc4\x8ditnik temno rde\xc4\x8de barve s podobo na desni strani proti gledalcu, vitezu - Sveti Jurij v srebru, katerega pla\xc5\xa1\xc4\x8d (ogrinjalo) je modre barve, na srebrnem konju s srebrnim pasom in zlatim kopjem ubija \xc4\x8drnega zmaja. _NEWLINE_Sveti Jurij se je pred tem skozi zgodovino pojavljal kot heraldi\xc4\x8dni simbol Moskve, moskovske regije, pa tudi ruskih dr\xc5\xbeav in provinc. Danes se ta simbol nahaja tudi na orlovih prsih, ki je uradni grb Ruske federacije.\n_START_SECTION_\nUrbanizem\n_START_PARAGRAPH_\nUrbana vizija razvoja Moskve se opa\xc5\xbea \xc5\xbee v zgodnjem 12. stoletju v njenem jedru. Osrednji del Moskve je rastel s povezovanjem predmestij v skladu s srednjeve\xc5\xa1kimi principi urbanega razvoja. Tipi\xc4\x8dna je kro\xc5\xbena gradnja, saj se vse gospodarske dejavnosti in hramba skriva za mestnimi zidovi. Ob \xc5\xa1irjenju mesta so se postavljali tudi novi zidovi, ulice pa so se prilagodile novemu krogu o\xc5\xbejega mesta. Kremelj, Zemljanoj gorod (\xd0\x97\xd0\xb5\xd0\xbc\xd0\xbb\xd1\x8f\xd0\xbd\xd0\xbe\xd0\xb9 \xd0\xb3\xd0\xbe\xd1\x80\xd0\xbe\xd0\xb4), stolp Kamer-Kole\xc5\xbeskij, Vrtni prstan in mali \xc5\xbeelezni\xc5\xa1ki prstan, vse te zgradbe so neko\xc4\x8d slu\xc5\xbeile tudi mestni obrambi. V sedanji Moskvi od 1960-ih let prej\xc5\xa1njega stoletja novi prstan, ki zaznamuje meje mesta, ozna\xc4\x8duje moskovska obvoznica (Moskovskaya Koltsevaya Avtomobilnaya Doroga - MKAD). Kro\xc5\xbene oblike je tudi Moskovska podzemna \xc5\xbeeleznica, pa seveda tudi druga in tretja notranja avtocestna obvoznica. Kro\xc5\xbena oblika mesta tako kroji tudi vse nadaljnje na\xc4\x8drtovanje prostora. Ker pa se mesto vedno \xc5\xa1iri, urbanizem sega tudi v prostore onkraj MKAD.\n_START_SECTION_\nArhitektura\n_START_PARAGRAPH_\nArhitektura Moskve je poznana po svetu predvsem po zna\xc4\x8dilni gradnji pravoslavnih cerkva z ohranjenimi barvnimi kupolami. Najbolj je znana zgradba cerkve Vasilija bla\xc5\xbeenega, stolnica Kristusa Odre\xc5\xa1enika (rusko \xd0\xa5\xd1\x80\xd0\xb0\xd0\xbc \xd0\xa5\xd1\x80\xd0\xb8\xd1\x81\xd1\x82\xd0\xb0 \xd0\xa1\xd0\xbf\xd0\xb0\xd1\x81\xd0\xb8\xd1\x82\xd0\xb5\xd0\xbb\xd1\x8f, Khram Khrista Spasitelya). Poznani so tudi nekateri neboti\xc4\x8dniki in Moskovski Kremelj._NEWLINE_Dolgo \xc4\x8dasa so bile med dominantnimi stavbami predvsem pravoslavne sakralne zgradbe. Mesto se je znatno spremenilo v \xc4\x8dasu Sovjetske zveze. Josif Visarijonovi\xc4\x8d Stalin je \xc5\xbeelel modernizirati mesto in zgraditi \xc5\xa1iroke ulice in razbremeniti promet skozi mesto, poleg tega pa centralizirati veliko dejavnosti v mestu. Tako je uni\xc4\x8dil veliko zgodovinsko pomembnih arhitekturnih stavb, ki po Stalinovi vladavini niso bile ve\xc4\x8d uporabne. Z veliki stro\xc5\xa1ki in v marsi\xc4\x8dem dvomljivih restavracijah so jih v devetdesetih letih prej\xc5\xa1njega stoletja obnovili na dr\xc5\xbeavne stro\xc5\xa1ke._NEWLINE_Sovjetska arhitektura je bila zaznamovana zgodaj z arhitektom Vladimir \xc5\xa0ukov, ki je na primer napravil \xc5\xa0uhovljev neboti\xc4\x8dnik, ki na zunaj spominja na radiosprejemnik in je bil zgrajen med 1919-1922. Trenutno je zgradba pod za\xc5\xa1\xc4\x8dito UNESCO, saj ji grozi ru\xc5\xa1enje. Kot arhitekt je pomemben predstavnik konstruktivizma._NEWLINE_V Stalinovem obdobju so gradili takoimenovane Stalinove neboti\xc4\x8dnike imenovane Stalinovih sedem sester, zgradbe, ki so ozna\xc4\x8dene kot Stalinova gotika. Gre za niz sedmih neboti\xc4\x8dnikov po isti predlogi s turnom na vrhu stavbe. Moskva je kasneje zgradila \xc5\xa1e vi\xc5\xa1je zgradbe, a sedmerica izstopa in pomembno vpliva na izgled mesta._NEWLINE_Mno\xc5\xbei\xc4\x8dno grajenje blokov, obvezno zavarovanje stanovalcev in navdu\xc5\xa1ene selitve v industrijska sredi\xc5\xa1\xc4\x8da so povzro\xc4\x8dila nenehno rast Moskve, a tudi veliko enoli\xc4\x8dnih zgradb, slabo ohranjenih, \xc5\xbee na videz poznanih po letu, tehniki, slogu gradnje. Ve\xc4\x8dina zgradb je nastala po Stalinu.  _NEWLINE_Stalinova doba arhitekture se vidi praviloma v centru Moskve. Gre za masivno arhitekturo s klasi\xc4\x8dnimi temami in motivi socialrealisti\xc4\x8dnih idej ter klasi\xc4\x8dnih imitacij. Mesto pa ponuja poleg pravoslavnih cerkva tudi \xc5\xa1e vedno ohranjene zgradbe caristi\xc4\x8dne Rusije in njenega me\xc5\xa1\xc4\x8danstva. Turisti\xc4\x8dni ogledi so na voljo tudi za obiskovalce samostanov v okolici Moskve._NEWLINE_Modernizacija mesta in novogradnje tudi ponujajo nove poglede na Moskvo in njen izgled z gradnjo novih neboti\xc4\x8dnikov, ru\xc5\xa1enj starih zgradb in zgodovinsko zanimivih \xc4\x8detrti'